મેં ઈન્ટરનેટ પર સર્ચ કર્યું અને ઘણા એનજીઓમાં પણ ફોન કર્યા પણ બધાએ એમ જ કહ્યું કે અમે આવું કોઈ કેમ્પઇન નથી ચલાવતાં. હું કંટાળીને ઘરે જવા નીકળ્યો અને ચાર રસ્તે મેં એજ છોકરીને ભીખ માંગતા જોઈ અને મેં કાર રોકીને એનો પીછો કરવાનો શરું કર્યો. હું એની આગળ જઈને એક જગ્યાએ ઉભો રહ્યો અને એ મારી પાસે પણ ભીખ માંગવા આવી અને મેં પાંચસો રૂપિયા આપ્યા અને એને પૂછ્યું, તમે ભીખ કેમ માંગો છો ? એણે સ્મિત આપ્યું અને ચાલી ગઈ. હું થોડીવાર માટે તો વિચારમાં પડી ગયો અને ત્યારબાદ એણે પોતાનું સ્કૂટર ચાલુ કર્યું અને નીકળી ગઈ. હું પણ મારી કારમાં બેઠો અને એ છોકરીનો પીછો કરવા લાગ્યો. હું એનો પીછો કરતાં કરતાં એના ઘર સુધી પહોંચી ગયો અને એનું ઘર જોઈને તો હું વધારે મુંઝવણમાં મુકાઈ ગયો, કારણ કે એ બંગલામાં રહેતી હતી. મેં ઘરમાં જવાનો પ્રયાસ કર્યો પણ સિક્યોરિટી વાળાએ મને રોક્યો. હું ઘરે ગયો અને વહેલી સવારે તેના ઘરની બહાર ઉભો રહ્યો. એ એનું સ્કૂટર લઈને નીકળી અને મેં એનો પીછો કરવાનો શરું કર્યો અને એ અપંગ માનવ મંડળમાં ગઈ. હું પણ ત્યાં ગયો અને ત્યાં ઓફીસમાં જઇને મેં કહ્યુ, નમસ્કાર મારું નામ કેતન છે અને હું પત્રકાર છું. કારકુને જવાબ આપતા કહ્યુ, સાહેબ પેલી કેબિનમાં એક બેન બેઠા હશે એમને મળો ! મેં પૂછ્યું અને એમનું નામ શું છે ? એમણે કહ્યું, મૃણાલી !